Efter blot ét point i fem kampe har Rio Ave forlængst udspillet sin rolle i Europa Leagues gruppe J. Men det får ifølge cheftræner Pedro Martins ikke portugiserne til at lægge sig ned i torsdagens afsluttende hjemmekamp mod AaB, der behøver en sejr for selv at sikre sig avancement i turneringen. - Vores filosofi er, at vi altid går efter at vinde. Derudover har vi stor respekt for turneringen og de andre klubber i puljen, og derfor stiller vi med det stærkeste hold, vi har. - Vi ser kampen som en normal kamp, som vi selvfølgelig vil gå efter at vinde, siger Pedro Martins på et pressemøde torsdag ifølge Nordjyske.dk. Han må dog undvære midtbanespilleren Pedro Moreira og forsvareren Prince. AaB, som slog Rio Ave 1-0 på hjemmebane i gruppespillet, har et enkelt håb at klamre sig til, hvis holdet ikke formår at vinde udekampen. I så fald går nordjyderne videre, hvis det ikke lykkes for rumænske Steaua Bukarest at slå ukrainske Dynamo Kiev på hjemmebane. Begge kampe begynder torsdag klokken 21.05.

Opsummering:
Selv om Rio Ave har udspillet sin rolle i Europa League, stiller holdet i stærkeste opstilling mod AaB torsdag